Rriten normat e interesit për Greqinë në tregjet financiare
Kushtet e rrepta të vendosura nga Gjermania për të kontribuar në ndihmën e ofruar i kanë shtuar dyshimet e huadhënësve.
Gjermania ende nuk ka dhënë konfirmim se do të ofrojë ndihmë financiare për Greqinë. Ministri i Financave Wolfgang Schaeuble tha sot se parlamenti gjerman nuk do ta marrë në shqyrtim kërkesën e Athinës, deri sa të përfundojnë bisedimet e Greqisë me Bashkimin Evropian dhe Fondin Monetar Ndërkombëtar lidhur me masat greke për shkurtimin e shpenzimeve. Ai i bëri komentet pas takimit me ligjvënës të lartë në parlamentin gjerman. Kristian Demokratët po i ushtrojnë presion të fortë qeverisë Merkel për të kërkuar hapa bindëse nga Athina, para miratimit të ndihmës. Presioni nga forcat politike i ka bërë autoritetet gjermane të tregohen shumë të rezervuara në premtime. Për momentin, thekson Ministri i Jashtëm Guido Westerwelle, Gjermania i përmbahet logjikës që ndihma duhet ofruar vetëm pasi Greqia të tregojë se do t’i administrojë me konservatorizëm fondet dhe pas konsolidimit të buxhetit. Greqia kërkoi zyrtarisht ndihmë financiare të premten e kaluar, pasi u bë e qartë që nuk do të arrijë të paguajë këstin e ardhshëm të borxhit masiv. Athina shpreson që Bashkimi Evropian dhe Fondi Monetar Ndërkombëtar të ofrojnë një paketë ndihmash, në të cilën Gjermania të ketë kontribuuar 8 miliardë euro. Por për momentin autoritetet gjermane duhet të kenë parasysh edhe rezistencën e fortë publike në Gjermani ndaj këtij kontributi. Opozita Social Demokrate gjermane ka kërcënuar të pengojë procesin legjislativ nëse miratohet ndihma për Greqinë. Ndërkaq në Greqi, protestues të revoltuar nga masat shtrënguese që ka vënë në zbatim qeveria, u mblodhën sot në portin e Pireut për të shprehur kundërshtimin e tyre. Protestuesit shprehin zemërim edhe ndaj Bashkimit Evropian dhe FMN-së, të cilët i akuzojnë se me fondet që japin ndihmojnë shtresën më të pasur të vendit, ndërkohë që taksojnë krahun punëtor dhe shtresat më të varfëra. Sindikatat kanë organizuar një seri grevash gjatë javëve të fundit në shenjë proteste ndaj masave që synojnë shkurtimin e shpenzimeve qeveritare dhe pensioneve.